

Forbrukerrådet går hardt ut mot Google i ny rapport. Sammen med seks andre europeiske forbrukerorganisasjoner klager Forbrukerrådet selskapet inn for brudd på europeisk personvernlovgivning.



Fungerende fagdirektør i Forbrukerrådet, Gro Mette Moen, mener Google villeder sine brukere, spesielt dem som har en har en Android-mobil. I Norge har omtrent halvparten en Android-telefon, ifølge nettstedet StatCounter.

Mobiloperativsystemet Android er basert på åpen kildekode, men Google har kontroll over mye av den tekniske utviklingen og hvordan telefonene settes opp gjennom appbutikken Google Play Store.

I en fersk rapport med tittelen Every Step You Take skriver Forbrukerrådet:

– Vi mener forbrukere manipuleres til å overvåkes når de benytter Googles tjenester. Dette skjer gjennom en rekke ulike metoder som å tilbakeholde eller skjule informasjon, benytte villedende designgrep, og å legge sammen ulike tjenester.

Det gjør de på bakgrunn av en rekke tester hvor man har dokumentert hvert skjermbilde og klikk i prosessen med å sette opp en ny Android-telefon. Testene ble gjort i juli og deretter reprodusert i oktober.

Nå ønsker Forbrukerrådet at Google skal stanse eller endre måten de samler inn lokasjonsdata, og at Datatilsynet skal bøtelegge selskapet.

Google har ikke ønsket å stille til intervju, men har et svar nederst i saken. Saken er også oppdatert med sitater fra Datatilsynet.

Til NRKbeta sier Moen at: «De fører brukerne bak lyset». Hun mener Googles forretningsmodell basert på personaliserte annonser er grunnen til at brukere villedes.

Android-mobiler har med årene fått bedre verktøy for å styre hva apper får tilgang til, hva mener dere er det mest sannsynlige utfallet for en person som kjøper seg en ny Android-mobil i dag?

– Utfra det vi har sett i arbeidet med rapporten vil en bruker sannsynligvis la seg spore hele tiden. Det vil bety at Google vil få presis posisjonsdata opptil fem ganger i minuttet om personen, selv når en Google-app ikke er i bruk.

Dette er ikke den første gang Forbrukerrådet er kritisk til Google. Tidligere i år laget Forbrukerrådet en rapport om hvordan Google, Facebook, og Microsoft informerte brukerne om de nye personvernreglene som ble innført i 2018.

Brukes til annonser

De aktuelle innstillingene som omtales i rapporten kalles «Posisjonslogg» og «Nett- og appaktivitet». Den første tar for seg informasjon om hvordan du beveger deg (går du eller er du på en buss) og hvor du er, mens den andre tar for seg internettsøk og nettleserhistorikk.

Begge disse innstillingene skal ifølge rapporten brukes av Google til å personalisere annonseinnhold.

Dette er noe av det Forbrukerrådet trekker frem i rapporten:

Skjuler standardinnstillinger som er personvernfiendtlige

Ved å legge personvernfiendtlige innstillinger i undermenyer, mener Forbrukerrådet at Google satser på at brukerne ikke er klar over hva de sier ja til.

Mangelfull eller ubalansert informasjon

Forbrukerrådet mener Google trivialiserer omfanget av sporing brukere sier ja til og at det hovedsakelig benyttes positive eksempler.

I tillegg er Forbrukerrådet kritisk til at man i prosessen med å slå på Google Assistent vil slå på lagring av lokasjonshistorikk om man kun trykker seg videre. I deres gjennomgang fant de også ut at en bruker vil måtte si nei hele fire ganger får å unngå lagring av lokasjonshistorikk.

Google svarer

Google ble søndag forelagt rapporten i sin helhet samt spurt om å stille til intervju, noe selskapet avslo.

Pressesjef i Google Norge, Helle Skjervold, skriver at:

– Posisjonsloggen er som utgangspunkt skrudd av, og du kan selv redigere, slette eller sette den på pause når som helst. Dersom du velger å skru den på vil den bidra til å forbedre tjenester slik som trafikkinformasjon på pendlerruten din. Setter du den på pause gjør vi det klart at vi fortsatt kan innhente og benytte lokasjonsdata for å forbedre Google-opplevelsen din, basert på dine spesifikke telefon- og appinnstillinger.

– Vi gir deg også mulighet til å kontrollere lokasjonsdataen din på andre måter – inkludert en Google-setting kalt Nett- og appaktivitet og på din enhet. Vi jobber kontinuerlig med å forbedre våre innstillinger, og vi vil lese denne rapporten nøye for å se om det er ting vi kan endre på.

Automatisert nyhetsbrev fra NRKbeta Få et ping i postkassa hver gang vi publiserer noe interessant om teknologi eller medier!

Datatilsynet: – For tidlig å si



– Det er klart at dette er et interessant spørsmål. For nesten alt vi gjør i dag logges, og det brukes blant annet for å sende reklame eller andre typer tilbud, sier direktør Bjørn Erik Thon i Datatilsynet.

Thon sier til NRK at de nå skal se på klagen.

– Hvorvidt Google har gjort noe som er ulovlig er for tidlig å si noe om. Da må klagen undersøkes og behandles først.

Siden denne klagen gjelder alle europeiske land vil Datatilsynet nå se hvordan de skal samarbeide med andre europeiske tilsyn.

Du kan endre innstillingene som er omtalt i saken ved å besøke denne nettsiden eller følge Forbrukerrådets guide til å slå av sporing.